CELEX: 
Language: sk
Date: 2017-07-05 00:00:00
Title: VYKONÁVACIE NARIADENIE KOMISIE (EÚ) …/... ktorým sa mení vykonávacie nariadenie (EÚ) č. 809/2014, pokiaľ ide o kontrolné opatrenia týkajúce sa pestovania konopy

VYKONÁVACIE NARIADENIE KOMISIE (EÚ) …/...
            
            
               z 30. 6. 2017,
            
            
               ktorým sa mení vykonávacie nariadenie (EÚ) č. 809/2014, pokiaľ ide o kontrolné opatrenia týkajúce sa pestovania konopy
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008
                  1
               , a najmä na jeho článok 58 ods. 4 a článok 62 ods. 2 písm. e), 
            
            
               keďže:
            
            
               (1)Pravidlá overovania obsahu delta-9-tetrahydrokanabinolu (ďalej len „THC“) v odrodách konopy sa stanovujú v článku 45 vykonávacieho nariadenia Komisie (EÚ) č. 809/2014
                  2
                a v prílohe k uvedenému nariadeniu. Zdá sa, že je vhodné začleniť tieto pravidlá do delegovaného nariadenia Komisie (EÚ) č. 639/2014
                  3
                zmeneného delegovaným nariadením (EÚ) 2017/...
                  4
               . Článok 45 vykonávacieho nariadenia (EÚ) č. 809/2014 a príloha k uvedenému nariadeniu by sa preto mali vypustiť s účinnosťou odo dňa nadobudnutia účinnosti delegovaného nariadenia (EÚ) 2017/....
            
            
               (2)Pravidlá určovania odrôd konopy a overovania obsahu THC vychádzajú z predpokladu, že konopa sa pestuje ako hlavná plodina na jar, nie sú však úplne vhodné pre konopu pestovanú ako medziplodina. Najmä 30. jún ako posledný termín na predloženie oficiálnych návesiek na obaly osiva stanovených v článku 17 ods. 7 vykonávacieho nariadenia (EÚ) č. 809/2014 je príliš skorý pre konopu pestovanú ako medziplodina. Keďže sa uvedená metóda pestovania ukázala ako vhodná pre priemyselnú konopu a zlučiteľná s environmentálnymi požiadavkami, členské štáty by mali mať možnosť určiť pre konopu pestovanú ako medziplodina neskorší termín, najneskôr však 1. septembra.
            
            
               (3)Vykonávacie nariadenie (EÚ) č. 809/2014 by sa preto malo zodpovedajúcim spôsobom zmeniť.
            
            
               (4)Opatrenia stanovené v tomto nariadení sú v súlade so stanoviskom Výboru pre priame platby, 
            
            
               PRIJALA TOTO NARIADENIE:
            
            
               Článok 1
            
            
               Vykonávacie nariadenie (EÚ) č. 809/2014 sa mení takto: 
            
            
               1.V článku 17 ods. 7 sa druhý pododsek nahrádza takto: 
            
            
               „Odchylne od prvého pododseku písm. c) sa návesky v prípade, keď sa sejba koná po konečnom termíne na predloženie jednotnej žiadosti, predložia najneskôr do 30. júna. V prípade konopy pestovanej ako medziplodina sa však návesky musia predložiť do dňa, ktorý majú stanoviť členské štáty, najneskôr však 1. septembra. Keď sa návesky musia predložiť aj iným vnútroštátnym orgánom, členské štáty môžu stanoviť vrátenie týchto návesiek príjemcovi po tom, ako ich predložil v súlade s uvedeným písmenom. Vrátené návesky sa musia označiť ako použité na účely žiadosti.“
            
            
               2.Článok 45 sa vypúšťa.
            
            
               3.Príloha sa vypúšťa.
            
            
               Článok 2
            
         
         
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 30. 6. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  Ú. v. EÚ L 347, 20.12.2013, s. 549.
               
               
                  
                     (2)
                  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014, s. 69).
               
               
                  
                     (3)
                  Delegované nariadenie Komisie (EÚ) č. 639/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu (Ú. v. EÚ L 181, 20.6.2014, s. 1).
               
               
                  
                     (4)
                  Delegované nariadenie Komisie (EÚ) 2017/xxx z/zo [dátum], ktorým sa mení delegované nariadenie (EÚ) č. 639/2014, pokiaľ ide o kontrolné opatrenia týkajúce sa pestovania konopy, o určité ustanovenia týkajúce sa ekologizačnej platby, o platbu pre mladých poľnohospodárov, ktorí majú pod kontrolou právnickú osobu, o výpočet jednotkovej sumy v rámci dobrovoľnej viazanej podpory, o zlomky platobných nárokov a o určité požiadavky na oznamovanie v súvislosti s režimom jednotnej platby na plochu a s dobrovoľnou viazanou podporou, a ktorým sa mení príloha X k nariadeniu Európskeho parlamentu a Rady (EÚ) č. 1307/2013 (Ú. v. EÚ L xxx, [dátum], s. xx).